國士一首
作者：蘇籀
朝代：宋

paragraphs: 五陵少年銅乳臭，哲肅何甘作牛後。
曲合汙世鄉愿徒，俗學聾瞽紛蕪莠。
文士規模正始間，風流可喜未曾有。
志士機敏常濟務，斡旋金穀捷趨走。
取亂尤須見兵勢，料敵先應决攻守。
至言碩畫安危機，却顧前思能審究。
服戎角力乃兵耳，入幄造膝直禦寇。
人心天意歸有道，務穡訓學臻富壽。
自古迂儒無益算，蓋世奇才實天授。
誰能剡牘出公言，明年定取單于首。